Debate: This is Europe - Debate with the Prime Minister of Finland, Sanna Marin
Date: TUESDAY, 13 SEPTEMBER 2022
Speaker: Enikő Győri
Political group: NI
Country: Luxembourg
Language: HU

Elnök Asszony! Tisztelt Miniszterelnök Asszony! A skandinávok a pragmatizmusukról híresek, és pont ez az, amit én hiányolok a jelenlegi uniós politikából. Így azt kérném Öntől, legyen partner egy erős, az európai polgárok legégetőbb problémájára koncentráló Unió működtetésében. Az Eurobarométer legfrissebb felmérése szerint az európaiak fele úgy gondolja, hogy rossz az uniós gazdaság helyzete. Az állampolgárokat első helyen a megélhetés növekvő költségei, valamint az energiaellátásban fellépő zavarok aggasztják. Polgáraink józan helyzetértékelése intő jel mindannyiunk számára, valódi megoldásokat kell kínálnunk. Először is meg kellene állítani az uniós gazdaság mélyrepülését, azt, hogy Oroszország gyalázatos agressziója Ukrajna ellen minket is magával sodorjon. Minden uniós polgár már most bőrén érzi az elrontott szankciós politika hatását, a rezsiszámlától az élelmiszerárakig. Ha ezen az úton maradunk, visszatér a recesszió és nőni fog a munkanélküliség. A számok világosan mutatják, az oroszok elleni szankciók többet ártanak nekünk, mint az agresszornak. Így e téren teljes irányváltásra van szükség. Az energiapolitikai reformjavaslatokat pedig az alapján kell megítélni, mennyiben járulnak hozzá az ellátásbiztonsághoz. Elérjük-e általuk az energia fogyasztói árának csökkenését, illetve hogy figyelembe veszik-e a tagállamok sajátosságait, gáztól való eltérő függőségüket. A gázárplafonra vonatkozó javaslat egyértelműen aláásná ellátásbiztonságunkat. Hiába csak kilenc százalék uniós szinten az orosz gáz aránya, de ez egy régióra, Közép-Európára koncentrálódik. Az ársapka hatására leállna az orosz gázbehozatal, a tengeri kijárattal nem rendelkező Közép-Európa azt a többieknél hatványozottabban sínylené meg. Ráadásul a bújtatott szankció, de facto gázembargó, amit az Európai Tanács, tehát az Önök szintjén kellene megvitatni, nem sima jogszabályként. A harmadik téma, amelyben kérném az együttműködését, az, hogy az ideológiát száműzzük a szakmai kérdésekből. Így számítok Önre annak kimondásában, hogy szükség van az atomenergiára az ellátás biztonságához és a zöld átmenethez. Hasonlóképp, az európai vállalatoknak és családoknak praktikus és valódi segítségre van szükségük. Ehelyett mi túlpolitizált szabályok tömkelegén vitatkozunk. A jövő nemzedékeinek ész nélküli eladósítását abba kell hagyni. Felelősségteljes költségvetési politikát kell folytatni. Az adminisztrációs terhek növelése helyett tehermentesíteni kell a vállalatokat, különösen a kkv-kat. Végezetül, Miniszterelnök Asszony, a mindenféle szerződéses alapot nélkülöző föderalista álmok kergetése helyett vissza kell hozni az Unióba a tagállamok közötti jóhiszemű, egymást kölcsönösen tiszteletben tartó politika kultúráját. Kérem, legyen partner abban, hogy abbamaradjon a kioktatósdi, így véget vethetnénk a parttalan jogállamisági vitáknak is. Arról nincs vita közöttünk, hogy az uniós forrásokat szabályszerűen és átláthatóan kell felhasználni. A meglévő ideológiai különbségeket le kell választani a pénzek folyósításáról szóló tárgyalásokról. Ezáltal a magyarok végre hozzájuthatnának az őket megillető forrásokhoz. Köszönöm, Miniszterelnök Asszony, ha segít ezen Európa egységét erősítő alapvetések megvalósításában.